De Bundeswehr hod si in iara Gschicht oiwei wieda vaändadn Bedingunga opassn miassn. In da Zeid vom Ost-West-Konflikt wor des Bedrohungspotenziai vom Warschaua Pakt bestimmend fia de Struktur vo da Bundeswehr, owa da Zafoi vo da Sowjetunion und vom Ostblogg hod a Grundrefoam vo da Bundeswehr nedig gmocht. Dabei hom ofangs de megliche Restbedrohung aus am osteiropäischn Raum und de si znaxt grod voge obzeichnendn neie Afgobn miteinanda in Einklang brocht wean miassn. Aa de innapolitische Diskussion in Deitschland, de wo si zwischn 1990 und 1994 unta andam in da sogenanndn Out-of-area-Debattn niedagschlong hod, is ana schnejn und grindlichn Refoam im Weg gstandn. Eascht noch am Urtei vom Bundesvafassungsgricht vom 12. Juli 1994 üba de Auslandseisätz vo da Bundeswehr worn de Voraussetzunga gegem, de Bundeswehr gezuit af säichande Afgobn auszrichdn. Es is owa voa oim aus innapolitischn Grindn znaxt bei ana Vaändarung in gloan Schriddn bliem.